Det var dog herligt i Go' aften Danmark at se en folkeskolelærer, der har fået nok. Endelig er der en der tør fortælle forældrene, hvad der er galt.

For megen larm i klassen. For lidt tid til undervisning. Al for lang tid går der fra eleverne kommer ind i klassen, til læreren kan gå i gang med sin undervisning.

Gang på gang bliver man afbrudt af uopdragede unger, som ikke forstår at følge spillereglerne for god opførsel. Lærerne flygter i hobetal fra Danmarks folkeskoler.

Da min datter, som er forstander på vores efterskole, søgte en lærer før sommerferien fik hun over 80 ansøgninger, de fleste fra uddannede folkeskolelærere, som havde fået nok. Højt kvalificerede lærere som havde fået nok. Man havde uddannet sig til lærer, fordi man havde lyst til at undervise. Man havde noget at byde med til den opvoksende ungdom.

Når man så finder ud af, at megen af ens tid skal bruges på uopdragne unger, og at man samtidig skal bruge energi på forældre, som vil fortælle, hvordan læreren skal drive sin undervisning, så bliver bægeret simpelthen fyldt op.

På søndag er det Efterskolernes Dag. Her kommer tusindvis af forældre med deres børn og besøger de omkring 300 danske efterskoler. På de fleste efterskoler vil de møde en dagligdag hvor skolens leder og lærere sætter dagsordenen.

De fleste elever er nogle rigtig søde unge. Men en del af dem er simpelthen dårligt opdraget. De er dårligt opdraget hjemmefra, og det dårlige mønster er fortsat op gennem hele skoletiden, fordi deres folkeskolelærer ikke har sagt fra i tide og fortalt forældrene, at deres barn mangler opdragelse … Er lærerne nogle skvat? – ja, mange af dem er.

Mange er også bange for at miste deres job. Andre føler det som et personligt nederlag, hvis de ”ikke kan klare arbejdet som lærer ”. Det samme kan man sige om mange skoleledere, som er nogle skvat, som ikke bakker de lærere op som siger fra. Ledere som ikke bakker læreren op, når hun fortæller forældrene at deres barn mangler opdragelse.

Så, ja, den første tid på en efterskole går med, at man lærer at gå i skole, og at man lærer om de spilleregler, som man har på sin efterskole. Der går heldigvis ikke lang tid, før selv de elever som voldte problemer i Folkeskolen indretter sig på tingenes tilstand, hvis forældrene ikke blander sig og fører det mønster med sig til efterskolen som de havde til Folkeskolen.

Hvor ville det være dejligt om flere folkeskolelærere ville sige fra, når de møder en ”uopdragen unge”. Hvor ville det være dejligt, om de ville åbne munden og fortælle forældrene sandheden. ” I har en dejlig pige, men hun mangler simpelthen almindelig god opdragelse ”.

Når det er sagt, så er de fleste pubertetsunger bare dejlige, og jeg nyder til fulde at undervise dem selv efter, at jeg er gået på pension og overladt roret til vores datter at lede Danmarks mindste efterskole.